KBANK ชี้กรอบ “เงินบาท” สัปดาห์หน้า 35.20-36 บ. จับตาถ้อยแถลงเฟด
KBANK คาดกรอบเงินบาทสัปดาห์หน้า 35.20-36.00 บ. จับตาถ้อยแถลงเฟด Jackson Hole และสถานการณ์สหรัฐฯ-จีน รวมถึงตัวเลขการส่งออกเดือนก.ค. ของไทย

KBANK ชี้กรอบ “เงินบาท” สัปดาห์หน้า 35.20-36.00 บ. จับตาถ้อยแถลงเฟด และสถานการณ์จีน-สหรัฐ
20 ส.ค. 2565

ธนาคารกสิกรไทย จำกัด (มหาชน) หรือ KBANK มองสัปดาห์ถัดไป (22-26 ส.ค.65)กรอบการเคลื่อนไหวของเงินบาทที่ระดับ 35.20-36.00 บาทต่อดอลลาร์ฯ ขณะที่ศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ถ้อยแถลงของประธานเฟดจากงานสัมมนาประจำปีของเฟดที่ Jackson Hole สถานการณ์สหรัฐฯ-จีน และตัวเลขการส่งออกเดือนก.ค. ของไทย
ขณะที่ตัวเลขเศรษฐกิจสหรัฐฯ ที่สำคัญ ได้แก่ ยอดขายบ้านใหม่, ยอดสั่งซื้อสินค้าคงทน, ยอดทำสัญญาขายบ้านที่รอปิดการขาย และตัวเลข PCE/Core PCE Price Indices เดือนก.ค. ดัชนีความเชื่อมั่นและตัวเลขเงินเฟ้อคาดการณ์ของผู้บริโภค (เบื้องต้น) เดือนส.ค.และจีดีพีไตรมาส 2/65 (ครั้งที่ 2)
นอกจากนี้ตลาดยังรอติดตามการกำหนดอัตราดอกเบี้ยเงินกู้ LPR ของธนาคารกลางจีน ผลการประชุมธนาคารกลางอินโดนีเซียและธนาคารกลางเกาหลีใต้ รวมถึงดัชนี PMI เดือนส.ค. (เบื้องต้น) ของยูโรโซน อังกฤษ และสหรัฐฯ
โดยในวันศุกร์ที่ 19 ส.ค.65 เงินบาทปิดตลาดที่ระดับ 35.75 บาทต่อดอลลาร์ฯ เทียบกับระดับ 35.19 บาทต่อดอลลาร์ฯ ในวันพฤหัสบดีก่อนหน้า (11 ส.ค.65)
ขณะที่ระหว่างวันที่ 15-19 ส.ค.65 นักลงทุนต่างชาติซื้อสุทธิหุ้นไทยต่อเนื่องอีก 24,208 ล้านบาท แต่มีสถานะเป็น NET INFLOW เข้าตลาดพันธบัตรเพียง 410 ล้านบาท (แม้ซื้อสุทธิพันธบัตร 3,783 ล้านบาท แต่ก็มีตราสารหนี้ที่หมดอายุ 3,373 ล้านบาท)